**Karen Moustgaard Jespersen** (født 17. januar 1947 i København) er en dansk politiker for Venstre. Hun representerte Socialdemokraterne frem til oktober 2006. På 1990- og 2000-tallet var hun sosialminister i tre omganger; den første som har ledet samme ministerium under både sosialdemokratiske og borgerlige regjeringer.

Familiebakgrunn og yrkesliv
---------------------------

Hun vokste opp i Københavns indre by som datter av arbeider Knud Jespersen og kjøttvarehandler Anna Pedersen. Hun giftet seg i 1986 med journalist Ralf Pittelkow fra Sønderborg. Ekteparet er bosatt i Dragør.

Etter studentereksamen ved Rysensteen Gymnasium i 1966 studerte hun til cand.mag. i historie og arkeologi ved Københavns Universitet, hvorfra hun ble uteksaminert i 1977. Jespersen var redaktør i det venstreorienterte tidsskriftet *Politisk Revy* 1974–1977, politisk journalist i *Dagbladet Information* 1978–1984 og journalist i *TV Avisen* på DR 1984–1988. Fra 1988 var hun i en kort periode programleder i *Her og Nu* i nyopprettede TV 2.

Ved siden av sitt politiske virke har Jespersen vært foredragsholder, redaktør i ukebladet *Familie Journalen*, kommentator i *Berlingske* og redaktør i *Den Korte Avis*, der hennes ektefelle er ansvarlig redaktør.

Politisk arbeid
---------------

Som student ble Jespersen en lederskikkelse og teoretiker for den radikale kvinnebevegelsen i Danmark, noe som ledet henne inn i Venstresocialisterne. Hun var folketingskandidat for Venstresocialisterne rundt 1980, men meldte seg ut i 1981, og meldte seg etter en kort periode i Socialistisk Folkeparti inn i Socialdemokraterne i slutten av 1980-årene. Jespersen bodde på denne tiden i Allerød, men markerte seg som motstander av Øresundbroen, og ble derfor nominert av Socialdemokraterne til Folketinget fra Amager krets i Københavns amtskrets i 1989. Året etter ble hun valgt til Folketinget, og noen år senere flyttet hun til Dragør.

Jespersen var sosialminister i Poul Nyrup Rasmussens sosialdemokratisk-radikale regjeringer 1993–2000, deretter innenriksminister 2000–2001. Ved Centrum-Demokraternes inntreden i regjeringen i 1994 måtte Jespersen overlate ledelsen av sitt ministerium til dette partiet, men kom tilbake ved en rokade senere samme år. Jespersen stod bak sosialreformen av 1998, som blant annet innførte prinsippet om aktivitetsplikt for å motta sosialhjelp. Som innenriksminister tok hun til orde for en innstramming av innvandringspolitikken, men møtte sterk motbør i eget parti. Hun har senere på 2000-tallet utgitt flere bøker sammen med ektefellen som kritiserer multikulturalisme og islamisme.

Etter valgnederlaget i 2001 gikk hun tilbake til Folketinget som partiets sosialpolitiske ordfører. Jespersen og den nye sosialdemokratiske formannen, Mogens Lykketoft, hadde hatt et anstrengt forhold i lengre tid. Sent i 2004 frasa hun seg mandatet i Folketinget i utilfredshet med Socialdemokraternes politiske linje. I strid med hva partiet stod for, hadde hun gått imot et EU-medlemskap for Tyrkia. I januar 2007 meddelte hun at hun hadde meldt seg ut av Socialdemokraterne i oktober 2006 i protest mot innvandringspolitikken. Samme måned ble Jespersen nominert av Venstre til Folketinget fra Favrskov krets i Østjyllands storkrets. Høsten 2007 ble hun valgt til Folketinget samt utnevnt til sosialminister (senere velferdsminister) og likestillingsminister i Anders Fogh Rasmussens regjering. I april 2009 varslet hun at hun ville fratre som minister, og mente at porteføljen hadde blitt for vidtfavnende.

Tilbake i Folketinget var hun formann i utlendinge- og integreringsutvalget 2009–2011. Hun ble gjenvalgt til Folketinget i 2011. Året etter meddelte hun at hun ikke aktet å søke renominasjon til Folketinget etter perioden 2011–2015.

Referanser
----------

1. ↑   www.kvinfo.dk[Hentet fra Wikidata]
2. ↑  Ritzau (12. september 2007). «Historiker: Jespersens tigerspring er historisk». *Politiken* **(dansk)**. Besøkt 24. april 2015.
3. 1 2 3 4 5  Kruckow, Marianne (2001). «Karen Jespersen (1947-)». *Dansk Kvindebiografisk Leksikon* **(dansk)**. København: Rosinante. ISBN 978-87-7357-487-4.
4. 1 2  «Karen Jespersen (V)» **(dansk)**. Folketinget. Besøkt 20. september 2019.
5. ↑  Sahl, Jonas (1. desember 2014). «V og DF: Karen Jespersen kan pjække som det passer hende». *Ekstra Bladet* **(dansk)**. Besøkt 24. april 2015.
6. ↑  Bisgaard, Mads og Rymann, Eva (12. september 2007). «Karen Jespersen - tre gange socialminister» **(dansk)**. TV 2 Nyhederne. Besøkt 24. april 2015. CS1-vedlikehold: Flere navn: forfatterliste (link)
7. ↑  Vangkilde, Jesper (3. april 2009). «Karen Jespersen træder tilbage». *Politiken* **(dansk)**. Besøkt 24. april 2015.
8. ↑  BNB (4. juli 2012). «Karen Jespersen forlader dansk politik». *Berlingske* **(dansk)**. Besøkt 24. april 2015.

Eksterne lenker
---------------

* (da) Karen Jespersen hos Folketinget Rediger på Wikidata

  


|  |  |
| --- | --- |
| Oppslagsverk/autoritetsdata | Store Danske Encyklopædi **·** Dansk kvindebiografisk leksikon **·** Prabook **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** BNE
 |

Portal: Danmark